酌別張子元二首  其二
作者：李昴英
朝代：宋

paragraphs: 南士如君幾，妙處方寸境。
撐腸五千卷，落筆擅三影。
喜談狂朱雲，恥作諛谷永。
憂時點髭雪，未肯疎鑷鏡。
摩挲匣中龍，起視斗牛耿。
每同畫灰語，寒夜僮僕屏。
吾儕期歲晏，世俗任炎冷。
江亭揮別酒，謔笑鬭機警。
景文兄弟情，畝異禾同穎。
日邊多便驛，頻書來越嶺。